Broj: 711-I-2148-P-70-21/22-06-17

Zagreb, 17. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI/11)**, u predmetu dužnosnika Ante Čubrića, zamjenika općinskog načelnika Općine Pirovac do 8. siječnja 2021.**, pokrenutog odlukom Povjerenstva, Broj: 711-I-2203-P-70/21-04-17 od 3. prosinca 2021., na 176. sjednici Povjerenstva, održanoj 17. lipnja 2022., donosi sljedeću

**ODLUKU**

1. **Dužnosnik Ante Čubrić, zamjenik općinskog načelnika Općine Pirovac do 8. siječnja 2021., obavljanjem funkcije direktora trgovačkog društva Vrilo d.o.o. tijekom razdoblja od 12 mjeseci od prestanka obnašanja navedene dužnosti i to od 13. siječnja 2021. do 25. prosinca 2021. povrijedio je odredbu članka 14. stavka 1. ZSSI/11-a, u svezi s člankom 20. stavkom 3. ZSSI-11-a.**
2. **Za povredu ZSSI/11-a opisanu pod točkom I ove izreke, dužnosniku se sankcija neće izreći, s obzirom da je od prestanka obnašanja zamjenika općinskog načelnika Općine Pirovac proteklo više od dvanaest mjeseci.**

Obrazloženje

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je postupak u predmetu P-70/21 započet prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 150. sjednici, održanoj dana 3. prosinca 2021. pokrenulo postupak za odlučivanje o sukobu interesa protivdužnosnika Ante Čubrića, zamjenika općinskog načelnika Općine Pirovac do 8. siječnja 2021., zbog moguće povrede članka 14. stavka 1. ZSSI/11-a, u svezi s člankom 20. stavkom 3. ZSSI/11-a, koja proizlazi iz obavljanja funkcije direktora trgovačkog društva Vrilo d.o.o. u razdoblju od 12 mjeseci od prestanka obnašanja navedene dužnosti do dana donošenja ove odluke.

Dužnosnik je zaprimio navedenu odluku te se na istu očitovao. U svom očitovanju dužnosnik navodi da je 08. siječnja 2021. prestao obnašati dužnost zamjenika općinskog načelnika Općine Pirovac te da je 13. siječnja 2021. sklopio ugovor o radu s komunalnim trgovačkim društvom Vrilo d.o.o., sa sjedištem u Pirovcu, Kralja Krešimira IV 6, kojem je osnivač upravo Općina Pirovac, i to za radno mjesto direktor - član Uprave temeljem provedenog javnog natječaja.

Navodi da za vrijeme obnašanja dužnosti zamjenika općinskog načelnika u mandatu od svibnja 2017. do 8. siječnja 2021. nije bio u nikakvom poslovnom odnosu sa društvom Vrilo d.o.o., niti da je u tom periodu u istom obavljao bilo kakvu funkciju, koja bi bila suprotna odredbama ZSSI/11-a, imajući u vidu da obavljanje funkcije predsjednika skupštine trgovačkog društva ne predstavlja zabranjeno članstvo u upravnom tijelu ili nadzornom odboru trgovačkog društva, u smislu odredbe članka 14. ZSSI/11-a.

Dužnosnik iznosi da se iz navedenih razloga odredba članka 20. stavka 3. ZSSI/11-a koja produljuje važenje odredbe članka 14. stavka 1. ZSSI/11-a, ne može primijeniti na njega u ovom slučaju, slijedom čega nije bilo zapreke za sklapanje ugovora o radu za radno mjesto direktora trgovačkog društva Vrilo d.o.o.

Zaključno navodi da je u Skupštinu navedenog trgovačkog društva, od značaja za Općinu Pirovac, imenovan iz razloga propisanima odredbom članka 14. stavka 2. ZSSI/11-a, te da za obavljanje funkcije predsjednika Skupštine istog nije primao naknadu, kao i da je isključivo radio na unapređenju razvoja obavljanja komunalne djelatnosti u jedinici lokalne samouprave, slijedom čega predlaže donijeti odluku kojom će se utvrditi da nije postojala povreda članka 14. stavka 1. ZSSI/11-a u svezi s člankom 20. stavkom 3. ZSSI/11-a.

Uvidom u Registar dužnosnika koji ustrojava i vodi Povjerenstvo, utvrđeno je da je Ante Čubrić obnašao dužnost zamjenika općinskog načelnika Općine Pirovac u mandatima 2013. – 2017. te 2017. – 2021. te da je istu dužnost prestao obnašati 8. siječnja 2021.

Člankom 3. stavkom 1. podstavkom 39. ZSSI/11-a propisano je da su općinski načelnici i njihovi zamjenici dužnosnici u smislu odredbi navedenoga Zakona, stoga je dužnosnik Ante Čubrić povodom obnašanja dužnosti zamjenika općinskog načelnika Općine Pirovac obvezan postupati sukladno odredbama ZSSI/11-a.

Povjerenstvo je temeljem uvida u podatke nadležnog sudskog registra Trgovačkog suda u Zadru – Stalna služba u Šibeniku, utvrdilo da je pod matičnim brojem subjekta 100008939 upisano trgovačko društvo Vrilo d.o.o. za obavljanje komunalnih djelatnosti, čiji je jedini osnivač Općina Pirovac, kao i da je dužnosnik Ante Čubrić, što je utvrđeno usporedbom podataka o OIB-u koji je dužnosnik naveo u podnesenim izvješćima o imovinskom stanju, upisan kao član Uprave društva – direktor, imenovan odlukom od 8. siječnja 2021.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Sukladno članku 20. stavku 3. ZSSI/11-a obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Dužnosnici za vrijeme obnašanja dužnosti iz članka 3. ZSSI/11-a ne mogu obavljati funkciju direktora (člana Uprave) trgovačkog društva, sukladno odredbi članka 14. stavka 1. ZSSI/11-a, a ista ih zabrana članstva u upravi trgovačkog društva obvezuje i u razdoblju od 12 mjeseci od prestanka obnašanja dužnosti, u konkretnome slučaju od dana 8. siječnja 2021. kada je dužnosnik Ante Čubrić prestao obnašati dužnost zamjenika općinskog načelnika Općine Pirovac, tijekom idućih 12 mjeseci, sukladno odredbi članka 20. stavka 3. ZSSI/11-a.

Navedena zabrana obvezuje dužnosnike beziznimno, neovisno o tome je li postojao poslovni odnos između tijela javne vlasti u kojem je dužnosnik obnašao dužnost i trgovačkog društva u kojem je imenovan za člana uprave, je li dužnosnik poduzimao radnje koje bi prethodile nastanku takvog poslovnog odnosa, odnosno je li u trgovačkom društvu za vrijeme obnašanja dužnosti obavljao funkciju člana skupštine ili drugu funkciju, kao i jesu li nastajali poslovni odnosi poslovnih subjekata u vlasništvu dužnosnika s trgovačkim društvom u čiju je upravu imenovan. Utvrđivanje navedenih okolnosti stoga ne predstavlja pretpostavku za primjenu zabrane propisane člankom 14. stavkom 1. ZSSI/11-a, kao što nepostojanje istih okolnosti ne isključuje primjenu ove zakonske odredbe.

Uvidom u podatke sudskog registra nesporno je utvrđeno da je dužnosnik 8. siječnja 2021. izabran za direktora – člana Uprave trgovačkog društva Vrilo d.o.o., odnosno odmah nakon prestanka obnašanja dužnosti zamjenika općinskog načelnika, dok iz njegova očitovanja proizlazi da je za navedeno radno mjesto sklopio ugovor o radu 13. siječnja 2021. te da je izabran temeljem javnog natječaja.

S obzirom da je ovaj postupak pokrenut zbog utvrđivanja moguće povrede ZSSI/11-a te da se taj Zakon prestao primjenjivati 25. prosinca 2021. stupanjem ZSSI/21-a na snagu, koji u članku22*.* stavku 2. propisuje da se zabrana članstva u upravi trgovačkog društva nakon prestanka dužnosti primjenjuje na obveznike u razdoblju trajanja prava na naknadu plaće propisanu posebnim zakonima, što bi prema Zakonu o lokalnoj i područnoj (regionalnoj) samoupravi za općinske načelnike i njihove zamjenike moglo trajati najdulje do 6 mjeseci nakon prestanka mandata, Povjerenstvo je u ovom predmetu pravno-relevantne okolnosti moguće povrede ZSSI/11-a ispitivalo do navedenog datuma.

Slijedom navedenog, iz analizirane dokumentacije nesporno je utvrđeno da je dužnosnik Ante Čubrić, zamjenik općinskog načelnika Općine Pirovac do 13. siječnja 2021., u razdoblju od 12 mjeseci od prestanka njezina obnašanja, odnosno od 13. siječnja 2021. do 25. prosinca 2021., obavljao funkciju direktora trgovačkog društva Vrilo d.o.o., čime je došlo do povrede članka 14. stavka 1. ZSSI/11-a, u svezi s člankom 20. stavkom 3. ZSSI/11-a.

Stoga je Povjerenstvo odlučilo kao pod točkom I. izreke ovog akta.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. stavka 1. ZSSI/11-a u vezi s člankom 20. stavkom 3. ZSSI/11-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Odredbama ZSSI/11-a nije propisan rok u kojem je Povjerenstvo nakon prestanka obnašanja dužnosti iz članka tog Zakona ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI/11-a, već su člankom 20. stavkom 3. ZSSI/11-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti.

Međutim, s obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti zamjenika općinskog načelnika Općine Pirovac, te da dužnosnik ne obnaša neku drugu dužnost iz članka 3. ZSSI/11-a, Povjerenstvo smatra da, iako je utvrđena povreda ZSSI/11-a, u konkretnom slučaju nije svrsishodno izricanje sankcije, jer njezino izvršenje ne bi bilo moguće.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ante Čubrić, osobnom dostavom
2. Podnositelj prijave
3. Objava na internetskoj stranici Povjerenstva
4. Pismohrana